Tang Timor

Timor-Leste ia̍h Tang Timor, choân-chheng Tang Timor Bîn-chú Kiōng-hô-kok (Tetum-gí: Repúblika Demokrátika Timór-Leste, Phû-tô-gâ-gí: República Democrática de Timor-Leste), sī tiàm tī Tang-lâm-a ê tó-kok, léng-thó͘ pau-koat Timor-tó ê tang-poàⁿ-pêng; Atauro, Jaco chit nn̄g-ê tó; kap Oecussi-Ambeno chit-ê tī Ìn-nî Sai Timor ê hui-tē (enclave). Timor pún-sin ū "tang" ê ì-sù, só͘-í Timor Lorosa'e ū "tang (tó) ê tang-pêng" ê ì-sù. Tang Timor tī 1975 nî 11 goe̍h 28 ji̍t soan-pò͘ tùi Phû-tô-gâ to̍k-li̍p. 2002 nî 5 goe̍h 20 ji̍t (chèng-sek) koh tùi Ìn-nî to̍k-li̍p chhut-lâi.